b'\n_START_ARTICLE_\nGeorg Frotscher\n_START_SECTION_\nVojna karijera\n_START_PARAGRAPH_\nGeorg Frotscher je ro\xc4\x91en 30. travnja 1868. u Chemnitzu. Sin je Johannesa Frotschera, ina\xc4\x8de satnika u saskoj vojsci koji je poginuo u Prusko-francuskom ratu u Bitci kod St. Privata, i Louise Mathilde Frotscher ro\xc4\x91. Madelung. Srednju \xc5\xa1kolu poha\xc4\x91a u Dresdenu, nakon \xc4\x8dega u travnju 1887. stupa u sasku vojsku slu\xc5\xbee\xc4\x87i u 8. kraljevskoj saskoj pje\xc5\xa1a\xc4\x8dkoj pukovniji "Prinz Johann Georg". Od listopada 1887. poha\xc4\x91a Ratnu \xc5\xa1kolu u Glogau, te se nakon zavr\xc5\xa1etka iste vra\xc4\x87a na slu\xc5\xbebu u 8. kraljevsku sasku pje\xc5\xa1a\xc4\x8dku pukovniju. Od 1893. nalazi se na slu\xc5\xbebi u Kraljevskoj pruskoj \xc5\xbeeljezni\xc4\x8dkoj brigadi u Berlinu, te od listopada te iste godine na slu\xc5\xbebi u 2. \xc5\xbeeljezni\xc4\x8dkoj brigadi u Hanauu. U sije\xc4\x8dnju 1895. promaknut je u \xc4\x8din poru\xc4\x8dnika, da bi u rujnu te iste godine bio premje\xc5\xa1ten na slu\xc5\xbebu u 5. kraljevsku sasku pje\xc5\xa1a\xc4\x8dku pukovniju "Kronprinz". Od listopada poha\xc4\x91a i Prusku vojnu akademiju, te se nakon zavr\xc5\xa1etka iste vra\xc4\x87a na slu\xc5\xbebu u 5. kraljevsku sasku pje\xc5\xa1a\xc4\x8dku pukovniju. Od travnja 1899. nalazi se na slu\xc5\xbebi u odjelu \xc5\xbeeljeznica u Glavnom sto\xc5\xbeeru u Berlinu, nakon \xc4\x8dega je u travnju 1900. bio premje\xc5\xa1ten na slu\xc5\xbebu u Glavni sto\xc5\xbeer saske vojske. U istome slu\xc5\xbei \xc5\xa1est mjeseci, do listopada 1900., od kada se nalazi na slu\xc5\xbebi u sto\xc5\xbeeru XII. korpusa u Dresdenu kojim je zapovijedao Max von Hausen. _NEWLINE_U travnju 1903. unaprije\xc4\x91en je u \xc4\x8din satnika, te imenovan zapovjednikom satnije u 8. kraljevskoj saskoj pje\xc5\xa1a\xc4\x8dkoj pukovniji "Prinz Johann Georg" u Leipzigu. U navedenoj pukovniji slu\xc5\xbei idu\xc4\x87e dvije godine, do travnja 1905., kada je premje\xc5\xa1ten u Dresden u sto\xc5\xbeer 23. pje\xc5\xa1a\xc4\x8dke divizije. Tijekom te slu\xc5\xbebe, u rujnu 1907., promaknut je u \xc4\x8din bojnika. Potom se od travnja 1908. nalazi na slu\xc5\xbebi u Glavnom sto\xc5\xbeeru u Berlinu gdje je raspore\xc4\x91en u odjelu za obuku, nakon \xc4\x8dega je u ljeto 1910. premje\xc5\xa1ten na slu\xc5\xbebu u sto\xc5\xbeer XIX. korpusa u Leipzig. U sto\xc5\xbeeru XIX. korpusa slu\xc5\xbei dvije godine, do listopada 1912., kada postaje zapovjednikom bojne u 5. kraljevskoj saskoj pje\xc5\xa1a\xc4\x8dkoj pukovniji "Kronprinz". U o\xc5\xbeujku 1914. ponovno je premje\xc5\xa1ten u sto\xc5\xbeer XIX. korpusa u Leipzig gdje obna\xc5\xa1a du\xc5\xbenost na\xc4\x8delnika sto\xc5\xbeera. Na navedenoj du\xc5\xbenosti nalazi se i na po\xc4\x8detku Prvog svjetskog rata.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata XIX. korpus u kojem je Frotscher obna\xc5\xa1ao du\xc5\xbenost na\xc4\x8delnika sto\xc5\xbeera nalazio se na Zapadnom boji\xc5\xa1tu u sastavu 3. armije kojom je zapovijedao Max von Hausen. Devetnaestim korpusom zapovijedao je pak Maximilian von Laffert, te je u sastavu istog Frotscher na po\xc4\x8detku rata sudjelovao u Bitci kod Dinanta. Nakon toga XIX korpus sudjeluje u Prvoj bitci na Marni i Prvoj bitci na Aisnei. U listopadu 1914. korpus je premje\xc5\xa1ten u Flandriju u sastav 6. armije gdje sudjeluje u Prvoj bitci kod Ypresa. U lipnju 1915. Frotscher je promaknut u \xc4\x8din pukovnika, nakon \xc4\x8dega u rujnu sudjeluje u zaustavljanju britanske ofenzive u Bitci kod Loosa. U srpnju 1916. XIX. korpus ulazi u sastav ponovno osnovane 1. armije u okviru koje sudjeluje u Bitci na Sommi._NEWLINE_U sije\xc4\x8dnju 1917. Frotscher je imenovan zapovjednikom 100. pri\xc4\x8duvne pje\xc5\xa1a\xc4\x8dke pukovnije kojom zapovijeda dva mjeseca, do o\xc5\xbeujka 1917., kada postaje na\xc4\x8delnikom sto\xc5\xbeera u Guvernata Antwerpen. Navedenu du\xc5\xbenost obna\xc5\xa1a do rujna 1917. kada je premje\xc5\xa1ten na Isto\xc4\x8dno boji\xc5\xa1te gdje postaje na\xc4\x8delnikom sto\xc5\xbeera 8. armije kojom je zapovijedao Oskar von Hutier. Kao na\xc4\x8delnik 8. armije sudjeluje u njema\xc4\x8dkoj pobjedi u Bitci kod Rige, te Operaciji Albion koja je rezultirala zauzimanjem balti\xc4\x8dkih otoka \xc3\x96sel, Moon i Dag\xc3\xb6. Za navedene uspjehe je u svibnju 1918. odlikovan i ordenom Pour le M\xc3\xa9rite. U velja\xc4\x8di 1918. imenovan je na\xc4\x8delnikom sto\xc5\xbeera Grupe armija Eichhorn koja je u o\xc5\xbeujku preimenovana u Grupu armija Riga. Nakon \xc5\xa1to je grupa armija u travnju raspu\xc5\xa1tena, u lipnju 1918. imenovan je zapovjednikom 105. pje\xc5\xa1a\xc4\x8dke brigade koja se nalazila na Zapadnom boji\xc5\xa1tu. Navedenom brigadom zapovijeda me\xc4\x91utim manje od mjesec dana jer je istog mjeseca imenovan zapovjednikom 53. pri\xc4\x8duvne divizije zamijeniv\xc5\xa1i na tom mjestu Maxa Leutholda. Sredinom kolovoza 53. pri\xc4\x8duvna divizija je bila izlo\xc5\xbeena jakim savezni\xc4\x8dkim napadima u kojima je pretrpjela velike gubitke. Povu\xc4\x8dena je u pozadinu, te nakon toga i raspu\xc5\xa1tena. Frotscher nakon toga u rujnu 1918. preuzima zapovjedni\xc5\xa1tvo nad 245. pje\xc5\xa1a\xc4\x8dkom brigadom kojom zapovijeda sve do kraja rata.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Frotscher od svibnja 1919. zapovijeda 2. saskom brigadom grani\xc4\x8dara. Radilo se o dobrovolja\xc4\x8dkoj mobilnoj postrojbi Freikorpsa sa kojom Frotscher gu\xc5\xa1i radni\xc4\x8dke ustanke u Dresdenu i Chemnitzu. Nakon toga u listopadu 1919. sa \xc4\x8dinom general bojnika primljen je u Reichswehr gdje je imenovan inspektorom za strojnice i minsko djelovanje. Sredinom lipnja 1921. imenovan je inspektorom u inspekciji za obuku koju du\xc5\xbenost obna\xc5\xa1a do 30. rujna 1922. kada je umirovljen zbog zdravstvenih problema. Istodobno sa umirovljenjem dodijeljen mu je u po\xc4\x8dasni \xc4\x8din general poru\xc4\x8dnika. Na 25-godi\xc5\xa1njicu njema\xc4\x8dke pobjede u Bitci kod Tannenberga dodijeljen mu je po\xc4\x8dasni \xc4\x8din generala pje\xc5\xa1a\xc5\xa1tva._NEWLINE_Georg Frotscher je preminuo 27. velja\xc4\x8de 1943. u 76. godini \xc5\xbeivota u Berlinu. Pokopan je u Leipzigu, ali mu je grob uni\xc5\xa1ten tijekom savezni\xc4\x8dkog bombardiranja.'